CELEX: 32015D1111
Language: sk
Date: 2015-07-07 00:00:00
Title: Vykonávacie rozhodnutie Komisie (EÚ) 2015/1111 zo 7. júla 2015 o súlade spoločného návrhu predloženého dotknutými členskými štátmi, ktorý sa týka predĺženia koridoru železničnej nákladnej dopravy Severné more – Baltské more, s článkom 5 nariadenia Európskeho parlamentu a Rady (EÚ) č. 913/2010 o európskej železničnej sieti pre konkurencieschopnú nákladnú dopravu [oznámené pod číslom C(2015) 4507]

9.7.2015   
            
            
               SK
            
            
               Úradný vestník Európskej únie
            
            
               L 181/82
            
         VYKONÁVACIE ROZHODNUTIE KOMISIE (EÚ) 2015/1111
   zo 7. júla 2015
   o súlade spoločného návrhu predloženého dotknutými členskými štátmi, ktorý sa týka predĺženia koridoru železničnej nákladnej dopravy Severné more – Baltské more, s článkom 5 nariadenia Európskeho parlamentu a Rady (EÚ) č. 913/2010 o európskej železničnej sieti pre konkurencieschopnú nákladnú dopravu
   
      
         [oznámené pod číslom C(2015) 4507]
      
   
   (Iba české, francúzske, holandské, litovské, nemecké a poľské znenie je autentické)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 913/2010 z 22. septembra 2010 o európskej železničnej sieti pre konkurencieschopnú nákladnú dopravu (1), a najmä na jeho článok 5 ods. 6,
   keďže:
   
               (1)
            
            
               V súlade s článkom 5 ods. 5 nariadenia (EÚ) č. 913/2010 zaslali ministerstvá zodpovedné za železničnú dopravu v Belgicku, Českej republike, Nemecku, Litve, Holandsku a Poľsku 27. apríla 2014 Komisii list o úmysle vrátane návrhu na predĺženie koridoru železničnej nákladnej dopravy Severné more – Baltské more do Českej republiky a na poľsko-ukrajinskú hranicu.
            
         
               (2)
            
            
               Komisia posúdila tento návrh podľa článku 5 ods. 6 nariadenia (EÚ) č. 913/2010 a domnieva sa, že je v súlade s článkom 5 uvedeného nariadenia. Najmä z výsledkov štúdie dopravného trhu týkajúcej sa koridoru železničnej nákladnej dopravy Severné more – Baltské more vypracovanej správnou radou koridoru vyplýva, že existuje značný potenciál na ďalšie zvyšovanie dopravy medzi hlavnými prístavmi v Severnom mori a Českou republikou a južným Poľskom, najmä v oblasti kombinovanej dopravy. Okrem toho navrhované predĺženie ponúka výhodu vytvorenia miesta jedného kontaktu [opísaného v článku 13 nariadenia (EÚ) č. 913/2010] na riadenie kapacity infraštruktúry v koridoroch nákladnej dopravy medzi prístavmi v Severnom mori a Českou republikou a južným Poľskom. Navrhované predĺženie je navyše v súlade s projektom navrhnutým pre koridor F v európskom pláne rozvoja Európskeho systému riadenia železničnej dopravy (ERTMS), ako sa stanovuje v rozhodnutí Komisie 2012/88/EÚ (2). Navrhované predĺženie takisto zlepšuje celkovú prepojenosť koridorov železničnej nákladnej dopravy zriadených na účely vytvorenia európskej železničnej siete pre konkurencieschopnú nákladnú dopravu, a to najmä poskytovaním priameho prepojenia medzi koridorom železničnej nákladnej dopravy Severné more – Baltské more a koridorom Rýn – Dunaj v Českej republike. Navrhované predĺženie môže zároveň potenciálne zlepšiť železničnú dopravu cez východnú hranicu EÚ a na pevninskom moste medzi Európou a Áziou.
            
         
               (3)
            
            
               Predĺženie koridoru železničnej nákladnej dopravy Severné more – Baltské more by nemalo byť prekážkou rozvoja koridoru železničnej nákladnej dopravy Orient/Východné Stredozemie, ako sa stanovuje v prílohe k nariadeniu (EÚ) č. 913/2010, ktorého súčasťou je aj spojenie medzi prístavmi v Severnom mori a Českou republikou.
            
         
               (4)
            
            
               Opatrenia stanovené v tomto rozhodnutí sú v súlade so stanoviskom výboru zriadeného podľa článku 21 nariadenia (EÚ) č. 913/2010,
            
         PRIJALA TOTO ROZHODNUTIE:
   Článok 1
   List o úmysle z 27. apríla 2014 týkajúci sa predĺženia koridoru železničnej nákladnej dopravy Severné more – Baltské more do Českej republiky a na poľsko-ukrajinskú hranicu, ktorý Komisii zaslali ministerstvá zodpovedné za železničnú dopravu v Belgicku, Českej republike, Nemecku, Litve, Holandsku a Poľsku a v ktorom je navrhnutá trasa Wilhelmshaven/Bremerhaven/Hamburg/Amsterdam/Rotterdam/Antverpy-Aachen-Hannover/Berlín-Varšava-Terespol (poľsko-bieloruská hranica)/Kaunas-Riga-Tallinn/Falkenberg-Praha/Wroclaw-Katowice-Medyka (poľsko-ukrajinská hranica) ako hlavná trasa koridoru železničnej nákladnej dopravy Severné more – Baltské more, je v súlade s článkom 5 nariadenia (EÚ) č. 913/2010.
   Článok 2
   Toto rozhodnutie je určené Belgickému kráľovstvu, Českej republike, Spolkovej republike Nemecko, Litovskej republike, Holandskému kráľovstvu a Poľskej republike.
   
      V Bruseli 7. júla 2015
      
         
            Za Komisiu
         
         Violeta BULC
         
            členka Komisie
         
      
   
   
      (1)  Ú. v. EÚ L 276, 20.10.2010, s. 22.
   
      (2)  Rozhodnutie Komisie 2012/88/EÚ z 25. januára 2012 o technickej špecifikácii interoperability týkajúcej sa subsystémov riadenia-zabezpečenia a návestenia transeurópskeho železničného systému (Ú. v. EÚ L 51, 23.2.2012, s. 1).